קמפיין חוצות בנצרת מעודד רצח יהודים.
אתר וואלה! מדווח היום (א') כי ברחבי העיר נצרת, מתפרסמות מודעות ובהן נכתב 'תנזים דאעס בנצרת" שמשמעותו ארגון הדריסות בנצרת. המילה דאעס קרובה בצליל גם לארגון המדינה האסלאמית דאע"ש, כך שלשלט יש מובן נוסף קיצוני אפילו יותר.
יש לציין כי לא מדובר בגרפיטי או בכרזה פיראטית שמישהו תלה, אלא בקמפיין מסודר שנתלה ברחבי העיר, כולל מתחת לבניין המחוז הצפוני של המשטרה הנמצא בנצרת.
הקמפיין לרצח יהודים לא מסתיים רק בשלטי חוצות בנצרת, אלא גם בדף פייסבוק שתופס תאוצה בימים האחרונים וקורא לשנות את תמונת הפרופיל למילה 'דאעס'. בוואלה! מצטטים את מקימי האתר שכותבים כי מטרתם היא "לדרוס כל ציוני קיצוני שתוקף את קודשינו".
בשבוע שעבר ביצע ערבי תושבי מזרח ירושלים פיגוע דריסה בו נרצחו שני ישראלים – קצין מג"ב רפ"ק ג'אדען אסעד ובחור ישיבה שלום בעדני הי"ד. בשבת תקף ערבי בכפר כנא שוטרים בסכין, ואלה ירו לעברו והרגו אותו. היום הוכרז יום שביתה במגזר הערבי, וצעירים ערבים התפרעו מול כוחות הבטחון במספר מוקדים בערים הערביות במשולש ובגליל.